b"\n_START_ARTICLE_\nPierre de Marivaux\n_START_SECTION_\n\xc5\xbdivljenje\n_START_PARAGRAPH_\nPierre de Marivaux je izhajal iz premo\xc5\xbene aristokratske dru\xc5\xbeine, ki se je zaradi o\xc4\x8detovega pravni\xc5\xa1kega poklica iz Pariza preselila najprej v Riom, nato pa v Limoges. Njegova mati, Marie-Anne Bullet je bila sestra znanega kraljevega arhitekta Pierra Bulleta. Marivaux je po o\xc4\x8detovem zgledu \xc5\xa1tudiral pravo. Leta 1713 je \xc5\xa1tudij opustil, a ga nato znova za\xc4\x8del in leta 1721 prejel pravni\xc5\xa1ko licenco, kljub temu pa ni poklica nikoli opravljal. Pri dvajsetih letih je napisal svojo prvo komedijo v verzih Le P\xc3\xa8re prudent et \xc3\xa9quitable, ou Crispin l\xe2\x80\x99heureux fourb, ki so jo igrali amaterji in mu je prinesla prvo literarno prepoznavnost. _NEWLINE_Od leta 1710 je zahajal v Pari\xc5\xa1ko literarno dru\xc5\xbebo, predvsem v salon Madame de Lambert, kjer je izoblikoval slog precioznega kriti\xc4\x8dnega pisanja ter se preizku\xc5\xa1al v razli\xc4\x8dnih literarnih zvrsteh. Leta 1717 se je poro\xc4\x8dil s h\xc4\x8derjo bogatega advokata, Colombe Bologne. Kmalu nato (1719) mu je umrl o\xc4\x8de, 1720 je izgubil premo\xc5\xbeenje v neuspeli investiciji, 1723 pa mu je umrla tudi \xc5\xbeena, zato se je moral za pre\xc5\xbeivetje resno posvetiti pisanju._NEWLINE_Ustvarjal je predvsem za Com\xc3\xa9die-Fran\xc3\xa7aise in Com\xc3\xa9die-Italienne v Parizu, Madame de Pompadour mu je podelila rento. Dru\xc5\xbeil se je z znamenitima francoskima filozofoma tiste dobe, Montesquieujem in Fontanellom ter kritikom in pisateljem La Mottom. Leta 1743 je bil izvoljen v Francosko akademijo, leta 1759 pa je postal njen predsednik. Umrl je za Plevritisom (vnetjem poprsnice).\n_START_SECTION_\nDelo\n_START_PARAGRAPH_\nMarivaux je napisal med 30 in 40 komedij, od katerih so najbolj znane La Surprise de l'amour (1722), Triomphe de Plutus (1728), Igra o ljubezni in naklju\xc4\x8dju (1730, Jeu de l'amour et du hasard ), Les Fausses confidences (1737) in Le Legs (1736). \xc2\xa0Njegove komedije so v Franciji druge najpogosteje uprizarjane za Moli\xc3\xa8rovimi. _NEWLINE_V prvem desetletju \xc5\xbeivljenja v Parizu od 1710\xe2\x80\x931720 se je preizku\xc5\xa1al v razli\xc4\x8dnih \xc5\xbeanrih, predvsem pa je pisal parodije znanih literarnih del, med katerimi sta posebej znani T\xc3\xa9l\xc3\xa9maque travesti (1714\xe2\x80\x931715) in Iliade Travestie (1716). Prilo\xc5\xbenostno se je ukvarjal s publicistiko in med letoma 1720 in 1724 izdajal publikacijo Le Spectateur Fran\xc3\xa7ais (po zgledu The Spectator Josepha Addisona). Svoj prvi ve\xc4\x8dji uspeh v dramatiki je do\xc5\xbeivel s komedijo Arlequin poli par l'amour (1720), ki so jo igrali v Com\xc3\xa9die-Italienne. V francoski dramatiki je pomemben zaradi novega pristopa k \xc5\xbeanru sentimentalne komedije, v katerega spadata tudi njegovi najbolj znani deli Igra o ljubezni in naklju\xc4\x8dju (1730, Le Jeu de l'amour et du hasard) in Les Fausses Confidences (1737). Napisal je tudi ve\xc4\x8d satiri\xc4\x8dnih dram, denimo L\xe2\x80\x99\xc3\x8ele des esclaves (1725) in L\xe2\x80\x99\xc3\x8ele de la raison (1727), v katerih se po zgledu Swiftovega romana Guliverjeva potovanja nor\xc4\x8duje iz evropske dru\xc5\xbebe, ter komedijo La Nouvelle colonie (1729), ki zagovarja enakost med spoloma. _NEWLINE_Marivaux se osredoto\xc4\x8da na komiko zna\xc4\x8dajev oz. psiholo\xc5\xa1ko komiko, njegova dela tematizirajo med\xc4\x8dlove\xc5\xa1ke odnose. Najbolj prepoznaven je po slogu dialogov, v katerih prevladujejo parafraze in visoki jezik, in ki mu je literarna veda nadela izraz marivoj\xc5\xa1\xc4\x8dina (marivaudage)._NEWLINE_V nadaljevanjih je objavljal romana La vie de Marianne (1731\xe2\x80\x931741) in Le Paysan parvenu (1734\xe2\x80\x9335), ki pa ju ni dokon\xc4\x8dal. Obe deli tematizirata socializacijo posameznika in poudarjata vrednote moralnosti in preprostosti, predvsem La vie de Marianne pa se s prikazom \xc5\xbeenskih \xc4\x8dustev in kreposti pribli\xc5\xbeuje sentimentalnemu romanu, ki ga je z delom Pamela leta 1740 kot literarni \xc5\xbeanr etabliral Samuel Richardson.\n_START_SECTION_\nMarivaux in Slovenci\n_START_PARAGRAPH_\nMarivaux je v \xc4\x8dasopisju na Slovenskem prvi\xc4\x8d omenjen leta 1811 v T\xc3\xa9legraphe officiel, nato pa 1904 v Laibacher Zeitung. Bil je predmet razprave o francoskem romanu 17. in 18. stoletja, ki je leta 1879 v franco\xc5\xa1\xc4\x8dini iz\xc5\xa1la v izvestjih ljubljanske realke (Jahresbericht der Staats-Ober-Realschule). V sloven\xc5\xa1\xc4\x8dini je prvi\xc4\x8d omenjen 28. 12. 1911 v \xc4\x8dasniku Slovenski narod v rubriki Razne stvari, kjer je pod naslovom Odkritosr\xc4\x8dni avtorji zapisana anekdota, da naj bi na uprizoritvi svoje prve komedije Resnica in ljubezen spoznal, kako slaba je, in to tudi oznanil svojemu sosedu v dvorani._NEWLINE_V sloven\xc5\xa1\xc4\x8dino je prevedenih 5 njegovih del; Triumf ljubezni, Disput, Iskreni igralci, Igra o ljubezni in naklju\xc4\x8dju in Otok su\xc5\xbenjev._NEWLINE_Marivauxove drame so do\xc5\xbeivele 9 uprizoritev. Prva je bila leta 1957 v SNG Maribor uprizorjena Preizku\xc5\xa1nja v re\xc5\xbeiji Jara Dolarja, zadnja pa komedija Trumf ljubezni leta 2013 v MG v re\xc5\xbeiji Sebastjana Horvata. Igra o ljubezni in naklju\xc4\x8dju je bila uprizarjana dvakrat, najprej 1960 (Gledali\xc5\xa1\xc4\x8de Ad hoc), nato pa 1998 (v okviru Primorskega poletnega festivala), prav tako Triumf ljubezni, ki je bil prvi\xc4\x8d igran leta 1991 v SNG Nova Gorica pod naslovom Zmagoslavje ljubezni._NEWLINE_Uprizoritev Triumfa ljubezni leta 2013 je do\xc5\xbeivela veliko odzivov, o njej so nastali \xc4\x8dlanki Kastracija komedije Zale Dobov\xc5\xa1ek za Delo, Izgubljeno v Lacanu Vesne Jurca Tadel za \xc4\x8dasopis Pogledi, Igra o ljubezni in oblasti Diane Koloini (COBISS), I\xc5\xa1\xc4\x8dem znake, a znake \xc4\x8desa? Primo\xc5\xbea Jesenka (COBISS), Gon(i se)! Andra\xc5\xbea Golca (COBISS), Marivauxovi triumfi \xc5\xa0pele \xc5\xbdakelj (COBISS) in Na piedestalu manipulacija. Naj \xc5\xbeivi ljubezen! Anite Vol\xc4\x8danj\xc5\xa1ek  (COBISS) v Gledali\xc5\xa1kem listu MGL (COBISS)."